EPCOโต้ขายหุ้นซื้อคืนบนกระดาน
โรงพิมพ์ตะวันออก ยันขายหุ้นซื้อคืนบนกระดาน กำไร 6 ล้านบาท ไม่ได้ยกขายให้ PLUS
10 ส.ค. 2554

โรงพิมพ์ตะวันออก ยันขายหุ้นซื้อคืนบนกระดาน กำไร 6 ล้านบาท ไม่ได้ยกขายให้ PLUS 
นายวีระ เหล่าวิทวัส ประธานเจ้าหน้าที่บริหาร บริษัท โรงพิมพ์ตะวันออก (EPCO) ชี้แจงตลาดหลักทรัพย์กรณีข้อสงสัยการขายหุ้นซื้อคืนจำนวน 41.23 ล้านหุ้น คิดเป็น 8% ให้กับบริษัท พี พลัส พี (PLUS) มูลค่ารวม 80 ล้านบาท เข้าข่ายเป็นรายการเกี่ยวโยง โดยนายวีระ ยืนยันว่า เป็นผู้มีอำนาจในการสั่งขาย โดยขายในตลาดหลักทรัพย์ผ่านบริษัทหลักทรัพย์ ฟินันเซียไซรัส มีการตั้งขายตั้งแต่ 5,000 หุ้น จนถึง 2 ล้านหุ้น นับครั้งที่ขาย 93 ครั้ง 
“การขายหุ้นมีกำไรและพยายามไม่ให้มีผลกระทบกับราคาหุ้นในตลาด โดยการทำรายการซื้อขายหุ้นไม่ทราบว่าผู้เสนอซื้อเป็นใคร” นายวีระ กล่าว 
นายอำนาจ ตันกุริมาน ประธานกรรมการบริหาร บริษัท เจนเนอรัล เอนจิเนียริ่ง (GEN) เปิดเผยว่า ไม่ได้ซื้อหุ้น PLUS จากนายฉาย บุญนาค นักลงทุนรายใหญ่ อดีตผู้ถือหุ้น GEN โดยการซื้อหุ้นดังกล่าวเป็นการไล่ซื้อในกระดานและไม่มีรายการบิ๊กล็อต ซึ่งบริษัทจะชี้แจงรายละเอียดต่อตลาดหลักทรัพย์วันที่ 23 มิ.ย.
“การซื้อหุ้น PLUS ในครั้งนี้ไม่เกี่ยวข้องกับคุณฉายเลย เป็นการซื้อในตลาดทั้งหมด เป็นความเข้าใจคลาดเคลื่อนของตลาดหลักทรัพย์ เราไม่รู้ด้วยซ้ำว่าเขายังถือหุ้นอยู่หรือเปล่า” นายอำนาจ กล่าว
นอกจากนี้ ยืนยันว่าการนำเงินที่ได้จากการเพิ่มทุนไปซื้อหุ้น PLUS ไม่ได้เป็นการลงทุนที่ผิดวัตถุประสงค์ เพราะการลงทุนโรงไฟฟ้าที่ใช้ขยะเป็นเชื้อเพลิงยังอยู่ และน่าจะเริ่มลงทุนได้ภายใน 1 ปีนี้
“ยอมรับว่าเงินที่เอาไปซื้อ PLUS ส่วนหนึ่งมาจากเงินเพิ่มทุน ซึ่งเห็นว่า PLUS มีศักยภาพการเติบโต เรารู้อยู่แล้วว่าเดือน ก.ย. จะได้เงินจากบริษัทลูกประมาณ 200 ล้านบาท รวมกับเงินเพิ่มทุนเพียงพอที่จะนำไปใช้ลงทุนธุรกิจโรงไฟฟ้าตามวัตถุประสงค์ที่ได้แจ้งไว้กับผู้ถือหุ้นไว้” นายอำนาจ กล่าว 
นายฉาย ยืนยันว่า ไม่ได้ขายหุ้น PLUS ให้กับ GEN แต่เป็นการขายหุ้นให้กองทุน SWIFT SUCCESS GROUP สัดส่วน 8.91% โดยเรื่องดังกล่าวได้ทำหนังสือชี้แจงสำนักงาน ก.ล.ต.แล้ว